เอ็นพาร์ค-KMCเพิ่มทุนมโหฬาร
“แนเชอรัล พาร์ค” -“กฤษดามหานคร” เพิ่มทุนล็อตใหญ่ฟื้นฟูฐานะ หาเงินพัฒนาโครงการอสังหาฯ
6 มี.ค. 2555

“แนเชอรัล พาร์ค” -“กฤษดามหานคร” เพิ่มทุนล็อตใหญ่ฟื้นฟูฐานะ หาเงินพัฒนาโครงการอสังหาฯ
นายนคร ลักษณกาญจน์ กรรมการผู้จัดการ บริษัท แนเชอรัล พาร์ค (NPARK) เปิดเผยว่า คณะกรรมการบริษัทมีมติให้เพิ่มทุนจดทะเบียนจาก 60,430,920,000 บาท เป็น 120,861,840,000 บาท ด้วยการออกหุ้นใหม่จำนวน 60,430,920,000 หุ้น เสนอขายให้กับผู้ถือหุ้นเดิมอัตราส่วน 1 หุ้นเดิมต่อ 1 หุ้นใหม่ ในราคาหุ้นละ 0.02 บาท โดยกำหนดวันจองซื้อและชำระค่าหุ้นวันที่ 21-25 พ.ค.นี้
“บริษัทจะนำเงินที่ได้จากการเพิ่มทุนไปใช้เป็นเงินทุนหมุนเวียน ชำระหนี้เงินกู้ยืมและพัฒนาโครงการอสังหาริมทรัพย์ รวมทั้งสำรองเผื่อหนี้สินที่อาจเกิดขึ้นจากคดีความต่างๆ” นายนคร กล่าว
นอกจากนี้ คณะกรรมการยังมีมติให้ขายหุ้นและสิทธิเรียกร้องในหนี้เงินกู้และดอกเบี้ยของบริษัท เคมปินสยาม ซึ่งดำเนินธุรกิจ “โรงแรมสยาม เคมปินสกี้ และเคมปินสกี้ เร็ซซิเดนซ์ สยาม” ให้กับบริษัท ทุนลดาวัลย์ ราคารวม 610 ล้านบาท โดยบริษัทจะนำเงินจำนวน 495.71 ล้านบาท ไปซื้อที่ดินคืนจากธนาคารกรุงไทย ตามแผนปรับโครงสร้างหนี้จำนวน 268 ไร่
ด้านบริษัท กฤษดามหานคร (KMC) ประกาศรวบมูลค่าหุ้นที่ตราไว้ (พาร์) จาก 2.30 บาท เป็น 10 บาทต่อหุ้น หลังจากนั้นเพิ่มทุนจดทะเบียนจาก 2,021.39 ล้านบาท เป็น 52,544.489 ล้านบาท ด้วยการออกหุ้นใหม่จำนวน 5,052 ล้านหุ้น โดยจะเสนอขายหุ้นเพิ่มทุนจำนวน 2,020 ล้านหุ้น ให้กับผู้ถือหุ้นเดิม สัดส่วน 1 หุ้นเดิมต่อ 10 หุ้นใหม่ ในราคาหุ้นละ 0.40 บาท และขายหุ้นจำนวน 2,000 ล้านหุ้น ให้กับบุคคลเฉพาะเจาะจง ในราคาไม่ต่ำกว่า 90% ของราคาตลาด รวมทั้งจัดสรรหุ้นจำนวน 1,030 ล้านหุ้น รองรับการใช้สิทธิ KMC-W2 ซึ่งการเพิ่มทุนจะทำให้บริษัทมีเงินทุนเพียงพอต่อการลงทุนโครงการต่างๆ และเพิ่มศักยภาพทำรายได้ รวมทั้งชำระหนี้สถาบันการเงินตามสัญญาประนอมหนี้